三傷頌 其三
作者：伏牛上人
朝代：唐

paragraphs: 傷嗟造蜜蜂，忙忙採花蘂。
接翼入芳業，分頭傍煙水。
抱蘂唼香滋，尋花戀春餌。
驅馳如有縈，盤旋若遭魅。
蹭蹬遇絲羅，飄零餵螻蟻。
才能翅翼成，方始窠巢備。
惡人把火燒，哀鳴樹中死。
蜜是他人將，美是他人美。
虛忙百草頭，於身有何利。
世有少智人，與此恰相似。
只緣貪愛牽，幾度虛沈墜。
夏日歲處浮生，十年作童稚。
一半悲與愁，一半病與悴。
除折算將來，能得幾多子。
更將有漏身，自翳無生理。
永不見如來，都緣開眼睡。
蜜蜂蜜蜂休役役，空哉終是他人喫。
世人世人不要貪，留富他人有何益。